ACAP ร่วงเฉียด 4% หลังเข้าเกณฑ์มาตรการสกัดหุ้นร้อนวันนี้
ACAP ร่วงเฉียด 4% หลังเข้าเกณฑ์มาตรการสกัดหุ้นร้อนวันนี้ระดับ 1 : Cash Balance ทั้งนี้ ณ เวลา 10.01 น.อยู่ที่ 15.10 บาท ลบ 0.60 บาท หรือ 3.82% มูลค่าการซื้อขาย 7.71 ล้านบาท
15 ก.ย. 2558

ผู้สื่อข่าวรายงานว่า ราคาหุ้น บริษัท เอแคป แอ๊ดไวเซอรี่ จำกัด (มหาชน) หรือ ACAP ณ เวลา 10.01 น.อยู่ที่ 15.10 บาท ลบ 0.60 บาท หรือ 3.82% มูลค่าการซื้อขาย 7.71 ล้านบาท  โดยเปิดตลาดที่ 15.10 บาท ต่ำสุดที่ 15.00 บาท สูงสุดที่ 15.30 บาท
ทั้งนี้ ราคาหุ้นที่มีการปรับตัวลงแรง เนื่องจากวานนี้(14 ก.ย.) ตลาดหลักทรัพย์แห่งประเทศไทย (ตลท.) ประกาศให้ ACAP เป็นหลักทรัพย์ที่เข้าข่ายมาตรการกำกับการซื้อขายระดับ 1 : Cash Balance เริ่มต้นวันที่ 15 ก.ย. 2558 สิ้นสุดวันที่ 5 ต.ค. 2558
ขณะที่วันนี้ACAP ระบุว่า ตามที่ตลาดหลักทรัพย์แห่งประเทศไทย ขอความร่วมมือให้แจงเรื่อง รายการซื้อขายหุ้นสามัญของบริษัทผ่านตลาดหลักทรัพย์แห่งประเทศไทย
โดยเป็นการซื้อขายแบบ Big Lot ในวันที่ 14 กันยายน 2558 คิดเป็น 15.69% ของทุนจดทะเบียนชำระแล้วนั้น บริษัทไม่ได้รับการแจ้งการทำรายการซื้อขายดังกล่าวจากผู้ถือหุ้นแต่อย่างใด
อย่างไรก็ตามไม่มีผลกระทบต่อการบริหารงานและโครงสร้างการจัดการของบริษัท ซึ่งหากบริษัทรับทราบข้อมูลการเปลี่ยนแปลงโครงสร้างการถือหุ้น จะดำเนินการแจ้งให้ตลาดหลักทรัพย์แห่งประเทศไทยและนักลงทุนทราบต่อไป
 
 